En motorcyklist kom alvorligt til skade, da han tirsdag aften med meget høj fart kørte ind i en bil på Dannebrogsgade i Aalborg. Motorcyklisten er uden for livsfare

Tirsdag aften kort før klokken 23 kolliderede en motorcyklist med en bil på Dannebrogsgade i Aalborg. Motorcyklisten kørte med meget høj hastighed ned ad Dannebrogsgade, da en bil med tre passagerer kørte ud fra Fredericiagade og ud foran motorcyklen. Bilisten nåede sandsynligvis ikke at se den hurtige motorcykel. Motorcyklisten kom alvorligt til skade, men han er uden for livsfare. Det oplyser vagthavende ved Nordjyllands Politi. To passagerer fra bilen kom på skadestuen, men de slap billigt.